แจ้งเตือนประชาชนภาคเหนือ รับพายุฝนฟ้าคะนอง ลมกระโชกแรงและลูกเห็บตก ถึงวันพร่งุนี้
ว่าที่ร้อยตรี ธนะสิทธิ์ เอี่ยมอนันชัย รองอธิบดีกรมอุตุนิยมวิทยา กล่าวว่า ในช่วงวันที่ 5 – 6 กุมภาพันธ์นี้ คลื่นกระแสลมฝ่ายตะวันตกยังคงปกคลุมพื้นที่ภาคเหนืออยู่ส่งผลให้จังหวัดแม่ฮ่องสอน เชียงใหม่ เชียงราย ลำพูน ลำปาง พะเยา น่าน แพร่ อุตรดิตถ์ สุโขทัย และกำแพงเพชร มีพายุฝนฟ้าคะนอง ลมกระโชกแรงและลูกเห็บตกบางพื้นที่ จากนั้นอุณหภูมิจะลดลงโดยเฉพาะบริเวณภาคเหนือตอนบน 3-5 องศาเซลเซียส ส่วนยอดดอยมีอากาศหนาวถึงหนาวจัด อุณหภูมิต่ำสุด 2-11 องศาเซลเซียส กับมีน้ำค้างแข็งบางแห่ง ขอให้ประชาชนในบริเวณดังกล่าวระวังอันตรายจากฝนฟ้าคะนองและลมกระโชกแรง รวมถึงฟ้าผ่าที่อาจจะเกิดขึ้นได้ โดยหลีกเลี่ยงการอยู่ในที่โล่งแจ้ง ใต้ต้นไม้ใหญ่และป้ายโฆษณาที่ไม่แข็งแรง สำหรับเกษตรกรควรเตรียมการป้องกันและระวังความเสียหายที่จะเกิดต่อผลผลิตทางการเกษตร ส่วนมวลอากาศเย็นจากประเทศจีนได้แผ่ลงมาปกคลุมภาคตะวันออกเฉียงเหนือ และทะเลจีนใต้ ส่งผลให้มีลมใต้และลมตะวันออกเฉียงใต้พัดนำความชื้นจากทะเลจีนใต้และอ่าวไทยเข้ามาปกคลุมภาคเหนือตอนล่าง ภาคกลาง ภาคตะวันออกและภาคใต้ ทำให้มีฝนฟ้าคะนองบางแห่งโดยภาคใต้ฝั่งอ่าวไทยมีฝนฟ้าคะนองร้อยละ 40 ส่วนมากบริเวณจังหวัดเพชรบุรี ประจวบคีรีขันธ์ นครศรีธรรมราช พัทลุง สงขลา ปัตตานี และนราธิวาส สำหรับพื้นที่กรุงเทพมหานครมีฝนฟ้าคะนองร้อยละ 20